༈བཅུ་གསུམ་དུས་སུ་དྲིན་ཅན་ཡེ་ཤེས་ཀྱི།།མཚན་ཅན་བླ་མས་རབ་བྱུང་རྗེས་གནང་སོགས།།ཆོས་ཀྱི་སྒོར་ཞུགས་འབྲི་ཀློག་བཟླས་བརྗོདའང་མང༌།།བཅོ་ལྔ་བཅུ་དྲུག་དུས་སུ་འཕོ་བ་སོགས།།མན་ངག་ཟབ་ཁྱད་ཅན་འགར་བློ་སྦྱངས་ཤིང༌།།ཞི་ཁྲོའི་ལྷ་འགར་བསྙེན་མཚམས་ངག་བཅད་དང༌།།བཟླས་བརྗོད་འགྲུས་བྱས་རྟགས་མཚན་རེ་མང་བྱུང༌།།སྐ་རགས་བཀྲོལ་ནས་མི་ཉལ་འདི་ནས་བྱས།།བཅོ་བརྒྱད་ནས་ནི་ཉི་ཤུའི་བར་དེ་དག།གཙོ་བོར་བཟླས་བརྗོད་གྲོང་ཆོག་སྨན་རྒྱུད་བསླབ།།ཕུ་ཆུང་སྤྲུལ་སྐུ་རྒྱལ་སྲས་རིན་པོ་ཆེར།།ཚེ་རྟའི་དབང་དང་རྗེ་ཡི་རྣལ་འབྱོར་ཐོབ།།བཤེས་གཉེན་དམ་པ་སུ་ཅུག་ཐུ་སོགས་ཀྱིས།།སྔགས་ཀློག་ཐབས་དང་གཏོར་མ་གཏོང་ཚུལ་དང༌།།ཆོས་ཀྱི་གླེང་མོ་གནས་བཅུའི་ཞལ་ཐང་གི།རི་ཁྲོད་རི་མོ་མཐོང་བ་ཙམ་གྱིས་ནི།།འཁོར་བར་སྐྱོ་ཤས་སྲིན་མོའི་གླིང་ལྟ་བུའི།།འདུ་ཤེས་ཉིན་མཚན་གཉིད་དུས་ཚུན་ཆད་དུ།།འཆར་བ་ཤུགས་དྲག་ཆུ་ཀླུང་རང་བཞིན་འགྱུར།།སྐབས་འགར་ཕྱུགས་དང་མི་ཡི་འགྲོ་འདུག་ལ།།བལྟས་པས་འགྲོ་འདིའི་བྱ་སྤྱོད་མཐོང་མན་རྣམས།།རླུང་གིས་བདས་པའི་ཤིང་བལ་ལྟར་སྤྱོད་ཀྱང༌།།མི་ཤེས་མི་སྐྱོ་འདི་དག་སྨྱོན་པའམ།།ཆང་གིས་བསླད་དམ་རྣམ་ཤེས་མེད་པ་མཚར།།ད་ནི་འགྲོ་བ་འདི་དང་བདག་རང་གི།དོན་འདི་ཨེ་མ་ངེས་པར་སྒྲུབ་སྙམ་དུ།།གཉིད་དང་མ་གཉིད་ཟ་འདུག་འགྲོ་དུས་ཚུན།།བསམ་པས་རེ་ཞིག་མཚམས་བྱས་ཟླ་བ་དྲུག།ངག་བཅད་བཟླས་བརྗོད་ཕྱག་དང་དཔེ་ཀློག་སོགས།།ཆོས་པའི་གྲལ་དུ་བསྡད་རུང་ཙམ་བྱས་ཀྱང༌།།བསླབ་བྱའི་ཆོས་དང་བཤེས་གཉེན་དང་བྲལ་བའི།།སེམས་ཀྱི་ཟུག་རྔུས་རབ་གདུངས་ཨེ་མ་ང༌།།རྒྱ་ཆེན་ཐོས་པ་རྒྱ་མཚོ་ལྟར་སྤྱོད་པའི།།མཁས་མང་དབུས་སུ་སླེབས་ཏེ་ཉིན་མཚན་དུ།།སྤྱོད་པའི་དངོས་གྲུབ་བླ་མ་ལྷ་ཁྱོད་དང༌།།བསྟན་སྲུང་གིས་སྩོལ་ཞུ་ཞེས་ཡང་ཡང་གསོལ།།དེ་ནས་དགེ་སྡིག་འདྲེས་མ་ཕྱུགས་ཉོ་ཚོང།།ཇ་དང་ཁལ་རྟ་སྣ་ཚོགས་མཐོང་བའི་ཚེ།།འདི་དག་གིས་ནི་བདག་ཕྱིར་སྡིག་འདི་སྤྱད།།འགྲོ་འདུག་མང་ན་སེམས་ཅན་ལ་གཟན་པས་སེམས་ལ་གཟན་པ་ཡིས།།ཕྱིན་ཆད་འགྲོ་འདུག་སྤངས་ལ་ཆོས་ཟབ་མོར།།ཐོས་བསམ་སྒོམ་པ་བྱེད་སྙམ་ཤུགས་དྲག་སྐྱེས།།དེ་དུས་ཉམས་མགུར་རྟོགས་བརྗོད་སོགས་བལྟས་པས།།ཐམས་ཅད་བློར་ཟིན་སྨོན་པ་ཤུགས་དྲག་སོང༌།།ཡོང་ཁར་གྲུབ་པའི་དབང་ཕྱུག་ཟླ་མེད་པ།།སྐལ་ལྡན་རྒྱ་མཚོར་སྐྱབས་འཇུག་རྟ་ཕུལ་ཏེ།།འཇམ་དཔལ་ནག་པོའི་རྗེས་གནང་མཛད་པ་ན།།ཉམས་དང་གྲིབ་ཀྱི་ཚོགས་རྣམས་རང་སར་དེངས།།སེམས་ལ་ཤར་ཚུལ་མ་ལུས་ཡི་གེར་སུས།།ལམ་ཞུགས་གུང་འབབ་ས་དང་ཞག་ས་ཡི།།ཁྱད་པར་རྣམས་ཀྱང་སྔ་ཉིན་རྨིས་ནས་འོངས།།ལྟས་སོགས་མང་ལ་ལྡང་ལའི་ལ་རྩ་རུ།།ལྟས་བཟང་ནད་གཞི་བག་ཙམ་ཡོད་པའང་སངས།།རྭ་སྒྲེང་མཇལ་ཞིང་སྨོན་ལམ་ལེགས་པར་བཏབ།།ཕོ་མདོར་སི་ལི་རྒོད་ཚང་མཐོང་བའི་ཚེ།།ངས་ཀྱང་ད་ལྟ་རི་ཁྲོད་བྱེད་སྙམ་པ།།ངག་སྨྲས་ཟླ་བོས་བཀག་ཀྱང་ཁེགས་དཀའ་བྱུང༌།།སྟག་ལུང་མཆོད་མཇལ་དེ་དུས་མ་དྲེད་པས།།ལྷ་རྣམས་ཡང་མཐོང་དེ་དངོས་རྣམ་པར་འཆར།།ལྷ་སར་སླེབས་འཕྲལ་ཇོ་བོར་མཇལ་བར་ཕྱིན།།སྨོན་ལམ་ཡང་ཡང་བཏབ་ཅིང་དད་འདུན་སྐྱེས།།ས་ཡི་ཉི་ཟླ་སེ་འབྲས་ཟུང་གྲགས་པའི།།སེ་ར་ཐེག་ཆེན་གླིང་དུ་མཆོད་མཇལ་བྱས།།དད་པ་ཆེ་བར་སྐྱེས་སྐབས་དགེ་བཤེས་གཉིས།།བགྲོ་གླེང་མཛད་པར་མཐོང་ནས་སྔོན་ཆད་ཀྱི།།དཀའ་བའི་སྡུག་སངས་སྐྲ་གཟེང་སྙིང་འཕར་ཏེ།།རེ་ཞིག་འགྲོ་བ་ལུས་ནས་རྒྱངས་བལྟས་བྱས།།ཨེ་མ་ད་ལྟ་རང་ལ་ལྭ་བ་ཤག།ཕུད་ནས་ཆོས་གྲྭར་འགྲོ་འམ་ཡང་ཡང་ཤར།།དེ་རྗེས་འཛམ་གླིང་མཁས་པའི་འབྱུང་གནས་དང༌།།གངས་ཅན་མགོན་པོ་ཕྱག་ན་པདྨ་ཡིས།།མངོན་པར་སངས་རྒྱས་རྡོ་རྗེ་གདན་གྱི་ཟླ།།བླ་མ་ལྷ་དང་ཆོས་སྐྱོང་མངོན་སུམ་དུ།།བཞུགས་པའི་དཔལ་ལྡན་འབྲས་སྤུངས་ཆོས་སྡེར་སླེབས།།མཐོང་བ་ཙམ་གྱིས་འདི་ཀར་རང་སྡོད་ཅེས།།དད་དང་འདུན་པ་དགའ་བ་ཕན་ཚུན་དུ།།འགྲན་པ་རབ་དགའི་ས་ཡི་དབུས་སུ་སླེབས།།མཆོད་མཇལ་བྱེད་པའི་སྔ་ནུབ་རྨི་ལྟས་ལ།།འདུ་ཁང་སྟེང་དང་ལམ་རིམ་ལྷ་ཁང་གི།ལྟས་བཟང་སྔགས་ཁང་འཇིགས་བྱེད་ལྷ་ཁང་གི།ལྟས་རྣམས་ལེགས་རྨིས་ཕལ་ཆེར་དོན་མཐུན་བྱུང༌།།ཉེར་གཅིག་ས་སྤྲེལ་ལོ་དེའི་ཡར་ངོ་ལ།།འཇམ་མགོན་མི་ཡི་ཟོལ་བརྟེན་རྡོ་རྗེ་འཆང༌།།བློ་གྲོས་རྒྱ་མཚོར་སྐྱེས་བཅས་སྙན་གསན་བྱས།།དེ་ཡི་ཉེར་ལྔར་བསྡུས་གྲྭ་ཆུང་ངུར་ཞུགས།།ཆོས་ཐུན་གཉིས་བཟུང་ཙམ་གྱིས་རྩོད་གྲྭ་རྙེད།།བཅུ་པའི་ཡར་ངོར་སྟག་ལྤགས་ཤམ་ཐབས་སོགས།།ཚེ་སྔོན་སྦྱངས་པའི་རང་བཞིན་རྣལ་འབྱོར་བ།།ལུང་རྟོགས་བདག་པོ་རྡོ་རྗེ་འཆང་ཆེན་པོ།།ཕ་བོང་ཁ་པར་རྡོ་རྗེ་འཇིགས་བྱེད་ཀྱི།།བཅུ་གསུམ་ལྷ་ཡི་དབང་བསྐུར་རང་གིས་ཞུས།།སྟ་གོན་རྨིས་ལྟས་བགེགས་ཀྱིས་མི་ཚུགས་རྟགས།།ལ་སོགས་བྱུང་ཞིང་ཐུགས་དགྱེས་སྔགས་སྒོར་ཞུགས།།དགུན་ཆོས་དང་པོར་བསྡུས་པ་འབྲིང་གྲྭ་བྱས།།ཆོས་གྲྭར་རྩོད་པའི་ཐལ་འགྱུར་ཀུན་ལེགས་པས།།ཕལ་ཆེར་ཀུན་གྱིས་སྔར་ནས་ཆོས་གྲྭ་རུ།།སོང་བའི་ང་རྒྱལ་ཅན་ཞིག་རེད་ཅེས་གྲགས།།དེ་སྐབས་རྟགས་དང་རྨིས་ལྟས་ཆེས་མང་བ།།དད་པའི་སྟོབས་ཡིན་ཕྱིས་སུ་དྲེད་པས་མེད།།ལོ་དེའི་དགུན་དུས་ཕོ་བྲང་པོ་ཏ་ལར།།འཇིག་རྟེན་དབང་ཕྱུག་འབྲོམ་སྟོན་ངུར་སྨྲིག་གར།།མཐོང་ཐོས་རེག་འདྲེན་རྒྱལ་དབང་ཐམས་ཅད་མཁྱེན།།ངག་དབང་བློ་བཟང་རྒྱ་མཚོའི་ཞབས་དྲུང་དུ།།རབ་བྱུང་དགེ་ཚུལ་སོ་ཐར་བདུད་རྩི་ཐོབ།།སྔགས་པ་དཔོན་སློབ་ཚུལ་ཁྲིམས་མཚན་ཅན་ལ།།འཇིགས་བྱེད་མངོན་རྟོགས་གཉིས་དང་ལྷན་ཐབས་དང༌།།སྦྱིན་སྲེག་སོགས་ཐོབ་ཁོ་བོའང་གཞོན་དུས་སུ།།ཡ་སོགས་མང་འདྲེན་སོགས་གསུངས་ཤིན་ཏུ་དགྱེས།།ཉེར་གཉིས་ས་བྱའི་ལོ་ལ་རྡོ་རྗེ་འཆང༌།།རྩ་བའི་བླ་མ་ཕ་བོང་ཁའི་ཞབས་སུ།།གསང་འཇིགས་ཀུན་ཚེ་དབང་རྣམས་རྒྱས་བཤད་བཅས།།བྱིན་རླབས་བདུད་རྩིའི་རྒྱུན་གྱིས་སྙིང་བུམ་གང༌།།ལོ་དེར་རྒྱན་འཇུག་དགེ་འདུན་རྒྱ་མཚོ་ཡི།།གྲུབ་མཐའི་རྣམ་བཞག་གྲུ་རྫིངས་རྟེན་འབྲེལ་དང༌།།བློ་རྟགས་མན་ཆད་བསྡུས་ཚན་ཉེར་ལྔ་ཀུན།།ཞིབ་བཟུང་བརྒལ་བརྟག་སྒོ་ནས་གཏན་ཕབ་ཅིང༌།།དཀའ་བཅུ་ནོ་ཡོན་དབོན་པོས་ཁས་ལེན་བསྐྱར།།སྟོན་ཆོས་གསུམ་ལ་དོན་ནི་བདུན་ཅུ་ཚེ།།དགུན་ཆོས་དུས་སུ་ཕར་ཕྱིན་གཞུང་སར་བྱས།།ལྕགས་ཁྱིར་ལེགས་བཤད་སྙིང་པོ་ཆོས་འབྱུང་གི།དྲང་ངེས་རྣམ་འབྱེད་ཆོས་གྲགས་རྣམ་རྒྱལ་བའི།།དྲང་ངེས་རྣམ་འབྱེད་དགེ་འདུན་རྒྱ་མཚོ་ཡི།།དཀའ་འགྲེལ་བདེ་ལེགས་ཉི་མ་དམ་ཆོས་དཔལ།།མོ་མའི་རྟེན་འབྲེལ་དགེ་འདུན་ཉི་ཤུ་དང༌།།དགེ་འདུན་ཉི་ཤུ་ཆོས་འབྱུང་བྱམས་ལྷུན་གཉིས།།བསམ་གཟུགས་མཐའ་དཔྱོད་སྤྱི་དོན་བརྒྱད་ཙམ་སོགས།།མང་པོ་ཕལ་ཆེར་བཟུང་ཞིང་ལ་ལར་བལྟས།།སྟོན་གྱི་སྲོད་ཆོས་རྟེན་འབྲེལ་སྐབས་གསུམ་པ།།དེ་དག་དབྱར་དགུན་ཆོས་མཚམས་གཉིས་པོ་ལ།།དྲང་ངེས་རྣམ་འབྱེད་དགེ་འདུན་ཉི་ཤུ་དང༌།།བསམ་གཟུགས་སོགས་ཀྱང་འཛིན་ཆོས་སྩལ་བ་གནང༌།།ལྕགས་ཕག་ལོ་བར་རྣམ་བཤད་གསེར་ཕྲེང་གི།དཀའ་གནད་རྣམས་དང་འགྲེལ་ཆུང་ཕལ་ཆེར་བཟུང༌།།ལྕགས་ཕག་ལོ་ལ་དབུ་མའི་རྣམ་བཤད་ཀྱི།།ཕལ་ཆེར་བཟུང་ལ་འདུལ་མཛོད་བདེ་ལེགས་དང༌།།རྗེ་བཙུན་པ་དང་བསོད་གྲགས་སྐྱོ་ཊིཀ་དང༌།།དངོས་གྲུབ་གཉིས་དང་རིན་ཆེན་ཤིང་རྟ་གསུམ།།རང་འགྲེལ་འགྲེལ་བཤད་ཅི་རིགས་ལྟ་རྟོག་བཅུག།དེ་དུས་རྣམ་པར་དཔྱོད་པའི་ཀློང་རྡོལ་ལྟར།།གྲུབ་པའི་མཐའ་དང་ཡིག་འཇོག་སོ་སོ་ལ།།བལྟས་པ་ཙམ་གྱིས་ཆུ་དྭངས་རྡེའུ་ལྟར།།དངོས་ཤུགས་མ་འདྲེས་ཤེལ་ལ་ཚོན་བཞིན་འཆར།།ལམ་རིམ་སྔགས་རིམ་བསྐྱེད་རྫོགས་དུ་མ་དང༌།།འཇིགས་མཛད་ཆོས་སྐོར་རྒྱུད་འགྲེལ་མང་པོའང་བལྟས།།ལ་ལའི་ལུང་ཉན་ཟུར་དགུའི་དྲུག་ཅུ་པའི།།ཐིག་བཏབ་ཟན་བརྩིགས་སོགས་ཀྱང་མངོན་ཆུང་བྱས།།ཕ་བོང་ཁ་རུ་གསང་འཇིགས་ཀུན་ཚེ་དབང༌།།ནག་པོ་སྐོར་གསུམ་གསང་འཇིགས་མངོན་དཀྱིལ་གྱི།།ལྗགས་ལུང་ལ་སོགས་ལོ་དེར་སླར་ཡང་ཐོབ།།ཕར་ཕྱིན་ཐལ་ཕྲེང་ལྷག་མ་མི་ཡི་གར།།རྩ་བའི་བླ་མ་རྒྱལ་བའི་སྲས་ཆེན་པོ།།སྦྱོར་ལམ་པར་གྲགས་དོན་གྲུབ་རྒྱ་མཚོར་ཞུས།།དགུན་ཆོས་ཕར་ཕྱིན་སྟོན་མོའི་དམ་བཅའ་སོགས།།རྗེ་ཡི་ཡིག་ཆ་དང་མཐུན་ཚད་མས་དྲངས།།འོན་ཀྱང་འཇིག་རྟེན་རྨོངས་ཡུས་གནའི་སྲོལ་གྱི།།དྲང་མིན་ཡུར་བར་ཞེན་པའི་ཉལ་འགྲོ་རྒྱུགས།།མཚན་ཉིད་སྟོང་འཁོར་བོན་པོའི་བསཽ་སྒྲ་དང༌།།མུ་ཏོའི་རྒྱང་འབོད་འདི་གསུམ་ངེས་པ་ཅི།།ཚེ་རབས་སྔོན་མའི་ལེགས་བྱས་ཆུ་ཀླུང་དུ།།ལུང་རིགས་པད་དཀར་འདབ་བརྒྱ་བཞད་པ་ལ།།དཔྱོད་ལྡན་ངང་མོས་བརྒལ་བརྟག་དབྱངས་སྙན་ཀྱང༌།།ལོག་སྨོན་བྱ་རོག་དེར་སྙིང་མི་དགའ་ལོ།།འཛམ་གླིང་གསལ་བྱེད་བཅུ་གཉིས་བདག་པོ་འདི།།སྤྲིན་དང་ཁུག་སྣ་རྡུལ་གྱི་ཉེས་པ་ཡིས།།མི་སྡོད་གླིང་བཞིར་ཉིན་བྱེད་ཚལ་བཞད་ན།།རྒྱལ་སྲས་ཚོགས་གཉིས་ཅན་རྣམས་ཇི་ལྟར་སྡོད།།དེ་སྐབས་འཇམ་མགོན་བློ་གྲོས་རྒྱ་མཚོ་ཡིས།།རྒྱན་འཇུག་མཛོད་འདུལ་རྣམ་འགྲེལ་རྩ་བ་ལྔ༌།།ཆོས་སྤྱོད་རབ་གསལ་གཞི་གསུམ་ཆོ་ག་སོགས།།མང་པོའི་ལྗགས་ལུང་ཚོགས་པ་ཡོངས་ལ་གནང༌།།གྲུབ་ཆེན་ཤ་བོར་པཎ་ཆེན་གསུང་འབུམ་ཐོར།།ཐོས་བསམ་བསྒོམ་གསུམ་ཚེ་འདིར་ལེགས་མཛད་པ།།རྡོ་རྗེ་འཆང་དབང་མི་ཡི་གར་མཛད་པ།།པཎ་ཆེན་བཀའ་འགྱུར་སྦྱིན་པ་རྒྱ་མཚོ་ལ།།བདེ་གསང་འཇིགས་གསུམ་མངོན་དཀྱིལ་ལྷན་ཐབས་དང༌།།སོ་སོའི་བསྐྱེད་རྫོགས་ཀུན་དང་ཁྱད་པར་དུ།།འཇིགས་བྱེད་སྒྲུབ་སྐོར་ཀུན་གྱི་རིམ་གཉིས་ཆ།།ལེགས་པར་བཤད་པ་མཁས་གྲུབ་ཡབ་སྲས་ཀྱི།།བསྐྱེད་རྫོགས་ཆེན་པོ་རྒྱུད་སྡེ་བཞིའི་སྦྱིན་སྲེག།མན་ངག་ཀུན་ལྡན་དངོས་གྲུབ་རྒྱ་མཚོ་ཐོབ།།འོན་ཀྱང་འདི་ཡི་མན་ངག་ཀུན་ཤེས་པའི།།གསུང་རྒྱུན་སྲད་པ་རྡོ་རྗེ་འཆང་ཆེན་ལས།།རང་གཞན་ལ་མེད་སོ་སོའི་ཡི་གེ་ན།།སྟོང་གྲག་འབྲུག་སྒྲ་བཞིན་དུ་ཆར་བསྒྲགས་ཀྱང༌།།རྒྱུད་དང་མན་ངག་ཕྱག་ལེན་གསུམ་འཕྲོད་པ།།ཉིན་མོའི་སྐར་མ་པས་ཀྱང་དཀོན་པར་སྣང༌།།རྩ་འཇུག་རྣམ་བཤད་གཉིས་དང་འགྲེལ་ཆུང་དང༌།།ལེགས་བཤད་སྙིང་པོ་དབུ་མ་རིགས་ཚོགས་དྲུག།འཇུག་པ་མདོ་རྩ་སུམ་བརྒྱ་རྩ་འགྲེལ་གཉིས།།ཚད་མ་སྡེ་བདུན་མདོ་དང་རང་འགྲེལ་བཅས།།ལམ་རིམ་ཆེ་ཆུང་རྒྱལ་བ་སྔ་ཕྱིའི་ཁྲིད།།པཎ་ཆེན་ཁྲིད་སོགས་ལུང་དང་ཟླ་གསུམ་དུ།།འཇམ་དཔལ་བཤད་ལུང་ཉམས་ཁྲིད་སྨིན་རྒྱས་ཐོབ།།དེ་དག་གོང་ཙམ་རྒྱལ་བ་གཉིས་པའི་བསྟན།།སྤེལ་ལ་ལེགས་སྨོན་བྱང་ཆུབ་སེམས་ཀྱི་གཏེར།།རྒྱལ་བའི་ཆོས་མཛོད་བདག་གི་མགོན་ཟླ་མེད།།མེར་རྒན་བླ་མ་ངག་དབང་བློ་གྲོས་ལས།།ལམ་རིམ་གཉིས་དང་སངས་རྒྱས་ཡེ་ཤེས་ཀྱི།།དམིགས་བརྩེ་མ་ཡི་ཕྱི་ནང་གསང་སྒྲུབ་སོགས།།ཐོབ་ཅིང་དེ་ནས་ཐུགས་རྗེས་དུས་ཀུན་ཏུ།།ཕ་དང་བུ་བཞིན་མི་འབྲལ་རྒྱུན་དུ་བསྐྱངས།།ང་ཡིས་ཆོས་ཚུགས་ཟིན་ཙམ་འདིའི་དྲིན་ཡིན།།ཉེར་ལྔ་ཆུ་བྱའི་ལོ་ལ་དབུ་མ་དང༌།།རྣམ་འགྲེལ་ཆོས་གྲྭར་ཟུང་འཛིན་ནང་དུ་ཡང༌།།མཛོད་འདུལ་བཟུང་ཟིན་བཤེས་གཉེན་དམ་པ་གཉིས།།གྲྭ་སྐོར་སྟེར་བར་གསུངས་ཀྱང་མ་བླངས་པར།།མཆོད་མཇལ་ཚུལ་དུ་གསང་ཕུར་རྣམ་འགྲེལ་ལ།།རང་ཊིཀ་གསར་བའི་སྟེང་ནས་དཀའ་བཅུ་བྱས།།དེ་ཡི་སྔ་ལོ་འཆད་རྩོད་རྩོམ་པ་ལ།།འཇམ་དབྱངས་དངོས་གྱུར་པྲ་ཛྙཱ་དཱ་ན་ལ།།ཚད་མ་འདུལ་མངོན་དཀའ་གནས་ཟླ་ཕྱེད་ལྷག།ཞིབ་ཞུས་སྐབས་འགར་དགུན་གྱི་མཚན་རང་འདས།།ཉི་རྩེ་ཤར་གྱི་བར་དུ་དཔྱད་པར་བྱས།།བཤེས་གཉེན་དེ་དགྱེས་ཕན་ཚུན་སེམས་གཅིག་བྱུང༌།།ལོ་དེར་བཀའ་འགྱུར་བ་དང་མེར་རྒེན་ལས།།འདུལ་ཊིཀ་རིན་ཆེན་ཕྲེང་སོགས་ཆེས་མང་ཐོབ།།ཆུ་གླང་ལོ་ལ་ཆོས་གྲྭར་དབུ་ཚད་གཉིས།།མཛོད་ལའང་ཟུར་ཉན་བྱས་པས་གསང་ཕུ་རུ།།འཇམ་མགོན་ཤེས་རབ་སྦྱིན་པས་སྔ་ལོ་ནས།།འདི་རུ་རབ་འབྱམས་ཀྱིས་ཞེས་བཀའ་སྩལ་བཞིན།།པོ་ཏི་ལྔ་ལ་ཉིན་ལྔར་དམ་བཅས་པས།།རབ་འབྱམས་སྨྲ་བའི་ཐོག་མ་དེ་ནས་ཚུགས།།པོ་ཏི་གཞན་ལའང་ལན་ནི་མ་གཉིད་ཙམ།།ཚད་མའི་སྐབས་སུ་ལག་པ་ཅུང་ཟད་ཕྱུང༌།།འོན་ཀྱང་ཕན་ཚུན་རྣམ་དཔྱོད་ལྷག་དགའ་རྒྱས།།ལྟས་མཚན་ངོ་མཚར་འཁྲུལ་མེད་ལེགས་འགའ་འང་བྱུང༌།།ཉེར་བདུན་ཤིང་སྟག་ལོ་ལ་སླར་རྣམ་འགྲེལ།།འདུལ་བའང་རྡོ་རྗེ་འཆང་དབང་བཀའ་འགྱུར་བའི།།ཞབས་ལས་མདོ་སྔགས་ལུང་དང་རྗེས་གནང་མང༌།།ཤིང་ཡོས་སླར་མཛོད་རྣམ་འགྲེལ་ལེའུ་དང་རྫོགས།།མེ་འབྲུག་མདོ་སྔགས་རྩེ་མོ་རྒྱུད་ཀུན་གྱི།།རྒྱལ་པོ་དཔལ་ལྡན་གསང་འདུས་བཤད་སྒྲུབ་གྲྭ།།ཆུ་བོ་གངྒཱ་ཚུན་གྱི་སྔགས་གྲྭའི་རྩེར།།མཁས་དང་གངས་ཅན་མགོན་པོས་མངའ་གསོལ་བ།།དཔལ་ལྡན་སྨད་རྒྱུད་འདུས་གྲྭའི་དབུས་སུ་ཕྱིན།།འཇུག་སྒོ་ཚལ་དང་ལྷོ་འབྲུག་རྭ་ལུང་བར།།འཇོམས་བྱེད་དྲག་པོའི་གཏོར་ཆེན་དྲུག་ཅུ་པ།།རྡོ་རྗེ་འཆང་དངོས་བློ་གྲོས་རྒྱ་མཚོ་དང༌།།ལྕང་སྐྱ་མཆོག་གི་སྤྲུལ་སྐུ་ཧེ་རུ་ཀ།།བློ་བཟང་ཆོས་ལྡན་རྣམ་གཉིས་ཞབས་དྲུང་ནས།།དེ་ཡི་ཐིག་དབྱངས་རྔ་ཆིངས་གནམ་དང་སའི།།འཁོར་ལོ་གཉིས་དང་ཟན་ལིང་ཤོག་ལིང་གི།མན་ངག་ཀུན་ཐོས་ལས་མཁན་བདག་ལ་སྩལ།།འཕངས་དུས་འགའ་ལ་རྨི་ལྟས་ཉམས་སོགས་བྱུང༌།།ཁོ་བོ་དྲག་དམིགས་ལིངྒ་ཉམ་ཐག་པ།།བསམ་པ་ཙམ་གྱིས་སྙིང་རྗེས་འགའ་མ་དམིགས།།བདེན་རྫུན་དབང་ངམ་དགེ་འདུན་དམིགས་ནུས་སམ།།དམིགས་ན་རྟགས་ཐོན་ངེས་སྣང་ཡང་ཡང་འཆར།།དེ་ལྟར་ན་ཡང་ཇོ་བོའི་སྐུ་མདུན་དང༌།།ཡུལ་ཡང་གཉན་སྙམ་རྩུབ་པའི་སེམས་མ་བཞག།དེ་ནས་ཡབ་གཅིག་རྒྱལ་བ་གཉིས་པ་ཡིས།།གནས་འདིར་གསང་འདུས་ལྷ་ཚོགས་ཞལ་གཟིགས་པས།།འདི་ན་མ་འོངས་དུས་ན་གསང་འདུས་ཀྱི།།འདུས་སྡེ་འབྱུང་ཞེས་ལུང་བསྟན་ངག་རྒྱུན་དུ།།གྲགས་པའི་ཆུ་མིག་ལུང་དུ་རིམ་ལྔ་ཡི།།དམར་ཁྲིད་ཕྱག་ལེན་བྱིན་རླབས་བདུད་རྩིའི་ངད།།དྲོན་པོ་མ་འཆུག་ཉམས་མྱོང་ལྗགས་ཀྱིས་མྱང༌།།དགའ་དང་རྨི་ལྟས་ཏིང་འཛིན་བརྩོན་པ་བྱུང༌།།མཚམས་གྲོལ་ཁྲིད་སྟོན་ལག་རྗེས་རྒྱུད་བཞིན་དུ།།བཤད་པའི་གོ་རིམ་ཐོབ་ཀྱང་སྐལ་ལྡན་རྣམས།།སྤུ་ལྡང་ཐལ་མོ་སྦྱོར་དེས་སྙིང་ཚིམ་གྱུར།།རིང་ནས་ཡིད་ལ་བརྣག་པའི་ཡབ་གཅིག་རྗེའི།།ཐུགས་བཅུད་མར་མིའི་ཁ་བོ་འབྲུག་ལྟ་བུར།།སྒྲོགས་པ་རྒྱལ་ཀུན་ཕྱག་བྱེད་མཁའ་འགྲོ་མའི།།སྙིང་གི་བཅུད་དེ་ཐོབ་སྙམ་དུས་ཀུན་དགའ།།གནས་དེར་གཞི་གསུམ་ཕྱག་ལེན་ལག་ཉ་སྲུངས།།ནུབ་ལྷག་གཅོད་དང་གར་དབྱངས་ཐིག་གསུམ་སོགས།།བཤད་བཞིན་ཕྱག་ལེན་བཏབ་པས་དགའ་ལྡན་པའི།།གུར་དཀར་གསེར་ཏོག་ལྟ་བུར་འགྲན་ཟླ་མེད།།དེ་ཡི་དོན་གྱི་དཔལ་ལྡན་རྒྱུད་གྲྭ་གཉིས།།གནམ་ལ་ཉི་ཟླ་ས་ལ་རྒྱུད་པ་གཉིས།།མཁས་པས་བསྔགས་དེ་དོན་ལྡན་སངས་རྒྱས་གསུངས།།སྟོན་ཆོས་གསང་སྔགས་མཁར་དུ་གསང་འདུས་ཀྱི།།དཀྱིལ་འཁོར་ཐིག་འདེབས་ས་ལ་ཁྱོད་འགྲོ་ཞེས།།གཞུང་བརྒྱ་སྨྲ་དབང་མོན་པ་དབུ་མཛད་ཀྱིས།།བཀའ་སྩལ་བཞིན་ཕྱིན་ཐིག་ཆོག་ཐིག་རྣམས་ཀུན།།སྔར་གྱི་ཕྱག་ལེན་རྣམ་གྲངས་བཅས་ཐོས་ཤིང༌།།ཟླ་ཕྱེད་འདུས་པའི་བདག་འཇུག་སྐྱེ་དགུའི་ཡིད།།འཛིན་དང་གསོ་བྱེད་ཉམས་མྱོང་གསང་སྔགས་ཀྱི།།བག་ཆགས་རྨད་བྱུང་ཡིད་མཁར་འགོག་མེད་བསྐྲུན།།དགུན་ཆོས་མདོ་རྒྱུད་དུ་མར་ལུང་བསྟན་པ།།རྒྱལ་བ་གཉིས་པས་བདུད་བཅོམ་སངས་རྒྱས་ཞིང༌།།ཆོས་འཁོར་བསྐོར་གནས་རྡོ་རྗེ་གདན་གཉིས་པ།།དགའ་ལྡན་གནས་སུ་རིམ་ལྔ་སོ་སོ་ཡི།།དམིགས་པ་རྣམ་པ་ཡིད་ལ་བྱེད་ཚུལ་སོགས།།ལེགས་དང་མི་ལེགས་སོ་སོའི་ལག་རྗེས་དང༌།།ལམ་དང་འབྲས་བུ་འབྱུང་ཚུལ་མན་ངག་ཅེས།།རྫུན་དང་ཧམ་ཚོད་མིན་པར་རྒྱུད་སྡེ་དང༌།།གྲུབ་ཆེན་ཀུན་གྱི་ཐུགས་བཞེད་མ་འདྲེས་པར།།ངོ་སྤྲོད་ཆེན་མོ་རིམ་ལྔ་གསལ་སྒྲོན་ཞེས།།རང་གཞན་ཀུན་གྱིས་མཐོང་སྨོན་དེ་ཉིད་དང༌།།བསྐྱེད་པའི་རིམ་པ་དངོས་གྲུབ་རྒྱ་མཚོ་ཞེས།།རིམ་པ་དང་པོར་དེ་མཚུངས་ཟླ་མེད་པ།།རྣམ་གཉིས་མཛུབ་ཁྲིད་སྔོན་ནས་ད་ལྟའི་བར།།གཅིག་ནས་གཅིག་བརྒྱུད་ཟླ་མེད་གསུང་བཤད་ཐོབ།།སེམས་ལ་ད་ནི་མར་པ་མི་ལ་ཡིས།།རྡོ་རྗེའི་སྐུ་དེ་མིན་པ་གསུང་འདི་ལས།།ཇི་ཞིག་ཕེབས་སྙམ་རྗེ་བཙུན་ཙོང་ཁ་པར།།དད་པ་ཕྱོགས་ཞེན་མིན་པ་དེ་དུས་རྙེད།།བསྡད་ནའང་དགའ་ལ་སོང་ནའང་ཆེས་ཆེར་དགའ།།བསྒོམས་ན་མངོམ་སུམ་རབ་དགའ་ཐོབ་སྙམ་པའི།།ཆོས་ལ་ཡིད་ཆེས་དད་པ་ཉིན་མཚན་སྐྱེས།།